b"\n_START_ARTICLE_\nCal Ta\xc3\xb3\n_START_SECTION_\nDescripci\xc3\xb3\n_START_PARAGRAPH_\nEdifici entre mitgeres situat a la Pla\xc3\xa7a Major del municipi. Es tracta d'una construcci\xc3\xb3 de planta rectangular, fruit de dues importants fases constructives o b\xc3\xa9 la fusi\xc3\xb3 de dos habitatges diferents. La part m\xc3\xa9s antiga i m\xc3\xa9s interessant \xc3\xa9s el celler soterrani, on es conserven les tines de la casa, amb les seves boixes, aix\xc3\xad com tot un seguit de botes congrenyades, una d'elles datada del 1695. La resta de l'edifici fou aixecat a principi del segle XVIII, segons les inscripcions de les llindes: 1701, 1762 i 1703._NEWLINE_Resulta d'inter\xc3\xa8s la cisterna, feta de carreus de gres, el treball en forja, aix\xc3\xad com la forn\xc3\xadcula central al primer pis, que conserva al seu interior una imatge de Sant Josep. Aquesta presenta al seu interior, decoraci\xc3\xb3 pintada de gerros amb flors.\n_START_SECTION_\nHist\xc3\xb2ria\n_START_PARAGRAPH_\nAl segle XVIII la casa era propietat de la fam\xc3\xadlia Alzina, una de les m\xc3\xa9s riques de S\xc3\xbaria. No es coneix la data primera de construcci\xc3\xb3 de l'edifici, encara que alguns elements porten a la consideraci\xc3\xb3 de que l'habitatge ja exist\xc3\xads amb anterioritat al segle XVII. El celler es considera una de les parts origin\xc3\xa0ries i m\xc3\xa9s antiga, i l'aixecament de la resta de l'habitatge \xc3\xa9s datat del segle XVIII, segons inscripcions a diverses llindes._NEWLINE_Als segles XIX-XX s'hi realitzaren els acabats de la fa\xc3\xa7ana (balcons i arrebossat dels carreus). En marxar els seus propietaris a residir a Barcelona es convert\xc3\xad durant molts anys en la seu del Centre Cat\xc3\xb2lic, fundat el 1890. Avui persisteix al costat del top\xc3\xb2nim d'Alzina, el de Cal Ta\xc3\xb3, fent al\xc2\xb7lusi\xc3\xb3 a la dedicaci\xc3\xb3 d'un dels seus propietaris."